สำนักงานคณะกรรมการการอาชีวศึกษา (สอศ.) จัดกิจกรรมอาชีวะศึกษา อาสา ลดควัน ลดฝุ่น ผลิตหน้ากากอนามัย 1.4 แสนชิ้น
สำนักงานคณะกรรมการการอาชีวศึกษา (สอศ.) จัดกิจกรรมอาชีวะศึกษา อาสา ลดควัน ลดฝุ่น ผลิตหน้ากากอนามัย 1.4 แสนชิ้น และเครื่องพ่นควันดักฝุ่น ติดตั้งตามจุดที่มีความจำเป็นเร่งด่วนนายสุเทพ ชิตยวงษ์ เลขาธิการคณะกรรมการการอาชีวศึกษา (กอศ.) เปิดเผยว่า สำนักงานคณะกรรมการการอาชีวะศึกษา จัดกิจกรรมอาชีวะศึกษา อาสา ลดควัน ลดฝุ่น เพื่อให้นักเรียนนักศึกษาเป็นจิตอาสา โดยได้ผลิตหน้ากากอนามัย จำนวน 1.4 แสนชิ้น เพื่อแจกจ่ายให้กับสถาบันศึกษา ประชาชนตามจุดบริการและการประดิษฐ์เครื่องพ่นควันดักฝุ่น จำนวน 750 ชุด สำหรับติดตั้งบนที่สูง สามารถควบคุมกำจัดฝุ่นควันได้ในระยะ 50 ตารางเมตร คาดว่าจะติดตั้งแล้วเสร็จภายในสัปดาห์นี้ ส่วนอีก 100 เครื่องชนิดอุโมงค์จะติดตั้งตามแหล่งชุมชนที่เป็นจุดวิกฤติ จุดอันตราย ตามมหาวิทยาลัยต่างๆ และจุดที่มีความจำเป็นเร่งด่วน  เลขาธิการคณะกรรมการการอาชีวศึกษา กล่าวว่า หน้ากากป้องกันฝุ่น PM 2.5 ที่สำนักงานคณะกรรมการการอาชีวะศึกษาผลิตนั้น มีความแตกต่างจากหน้ากากอนามัยทั่วไป คือ สามารถซักได้ ภายในบุด้วยผ้าฝ้าย 2 ชั้น อัดกาว ซึ่งฝุ่นจะเข้าถึงได้ยากและจากการทดลองสามารถป้องกันฝุ่นได้ 70% สำหรับประชาชนที่จะขอรับหน้ากากกรองฝุ่น สามารถขอรับได้ที่สำนักงานคณะกรรมการการอาชีวะศึกษา กระทรวงศึกษาธิการ หรือ ที่ศูนย์ Fix it center อาชีวะอาสา ลดฝุ่น ลดควัน นอกจากนี้ สอศ.ยังได้จัดกิจกรรมอื่นๆ โดยได้มอบหมายให้มหาวิทยาลัยต่างๆ รักษาสิ่งแวดล้อม ทำความสะอาดมหาวิทยาลัย เพื่อให้มหาวิทยาลัยเป็นแบบอย่างให้กับชุมชน และเป็นจุดศูนย์กลางจิตอาสาด้วย